CELEX: 
Language: da
Date: 2018-06-06 00:00:00
Title: KOMMISSIONENS DELEGEREDE AFGØRELSE (EU) …/… om ændring af bilag III til Europa-Parlamentets og Rådets afgørelse nr. 466/2014/EU om en EU-garanti til Den Europæiske Investeringsbank mod tab i forbindelse med finansieringstransaktioner til støtte for investeringsprojekter uden for Unionen, for så vidt angår Iran

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Indgåelsen og gennemførelsen af den fælles omfattende handlingsplan ("handlingsplanen") vedrørende Irans atomprogram har banet vejen for en fornyelse af forbindelserne mellem EU og Iran. Dialogen mellem EU og Iran finder sted på grundlag af Irans og de øvrige parters (Den Europæiske Union), Frankrig, Tyskland, Det Forenede Kongerige, USA, Rusland og Kina) fuldstændige og løbende gennemførelse af handlingsplanen (der blev indgået den 14. juli 2015). Den Internationale Atomenergiorganisation (IAEA) kontrollerer regelmæssigt Irans overholdelse af handlingsplanen og har udsendt 10 rapporter (den seneste den 22. februar 2018), der bekræfter, at Iran opfylder sine atomrelaterede forpligtelser.
            
            
               Den 14. november 2016 så Rådet for Udenrigsanliggender med tilfredshed på "udsigten til en udvidelse af Den Europæiske Investeringsbanks (EIB's) långivningsmandat vedrørende tredjelande til Iran."
            
            
               Kommissionens forslag af 14. september 2016 indeholdt forslag til ændringer af afgørelsen om det eksisterende eksterne lånemandat ("ELM") på en række områder. Det blev blandt andet foreslået at føje Iran til listen over potentielt finansieringsberettigede lande. Den ændrede ELM-afgørelse blev endeligt vedtaget af Europa-Parlamentet og Rådet i marts 2018 og trådte i kraft i april 2018 (afgørelse (EU) 2018/412). Medtagelsen af Iran på listen over potentielt finansieringsberettigede lande giver Kommissionen beføjelse til at vedtage en delegeret retsakt, der gør Iran støtteberettiget i henhold til ELM ved at tilføje landet til listen over støtteberettigede lande.
            
            
               Trods USA's beslutning om at udtræde af handlingsplanen vil EU fortsætte med at forfølge sine politiske og økonomiske interesser i Iran, og de bygger på en fuldstændig og effektiv gennemførelse af atomenergiaftalen. 
            
            
               Efter enstemmig opbakning fra EU's stats- og regeringschefer ved ledernes møde i Sofia om aftenen den 16. maj 2018 til formand Jean-Claude Junckers og den højtstående repræsentants/næstformands, Federica Mogherinis forslag, iværksatte Kommissionen den 18. maj 2018 en proces med høring af eksperter, som blev udpeget af de enkelte medlemsstater, og banede dermed vej for vedtagelsen af denne delegerede retsakt. Uanset den yderligere vurdering af operationelle krav og de afgørelser, som truffet af EIB's styrende organer træffer, og de fremskridt, som Iran har gjort med at overholde de gældende rammer for bekæmpelse af hvidvaskning af penge og bekæmpelse af finansiering af terrorisme, vil den delegerede retsakt, når den træder i kraft, stille EU's budgetgaranti til rådighed for mulig finansiering af aktiviteter i Iran i henhold til det eksterne lånemandat, hvis og når EIB's styrende organer beslutter at påbegynde sådanne finansieringsaktiviteter. Alle relevante regler og procedurer vil finde anvendelse på godkendelse af individuelle finansielle operationer og projekter. Denne afgørelse udgør ikke et tilsagn fra EIB's side om at støtte projekter i Iran, hvilket fortsat henhører under EIB's styrende organers kompetence. 
            
            
               2.Vurdering af den økonomiske, sociale, miljømæssige og politiske situation i Iran
            
            
               Politisk kontekst
            
            
               Forbindelserne mellem EU og Iran er baseret på følgende principper:
            
            
               ·at sikre og støtte fuld gennemførelse af handlingsplanen med henblik på yderligere at forbedre og uddybe det bilaterale samarbejde
            
            
               ·at udvikle samarbejdsrelationer på områder af fælles interesse til fordel for den økonomiske udvikling, overholdelse af menneskerettighederne, velstand og velfærd for befolkningerne i Iran og EU. Disse omfatter samarbejde om energi, miljø, migration, narkotika, humanitær bistand, transport, civilbeskyttelse, videnskab, uddannelse og kultur
            
            
               ·fremme regional fred, sikkerhed og stabilitet samt en fredelig bilæggelse af regionale konflikter gennem dialog og samarbejde.
            
            
               Unionens højtstående repræsentant for udenrigsanliggender og sikkerhedspolitik og næstformand for Kommissionen, Federica Mogherini, besøgte den 16. april 2016 Iran sammen med syv andre kommissærer og udsendte en fælles erklæring sammen med den iranske udenrigsminister, Mohammad Javad Zarif, og iværksatte hermed gradvist et samarbejde mellem EU og Iran på en række områder og sektorer. Det nuværende samarbejde strækker sig fra drøftelser om økonomi, handl og investeringer til uddannelses- og videnskabssamarbejde, udveksling mellem miljø- og klimaeksperter og drøftelser og humanitære spørgsmål og menneskerettighedsspørgsmål. På nuværende tidspunkt udgør den fælles erklæring grundlaget for den bilaterale dagsorden for samarbejde, og den blev godkendt af Rådet for Udenrigsanliggender den 14. november 2016.
            
            
               Siden han blev valgt første gang i 2013 har præsident Rouhani været i stand til at igangsætte økonomiske reformer og indføre en ny finanspolitik. Disse reformer er kommet under pres, til dels på grund af den nylige amerikanske beslutning om at trække sig ud af handlingsplanen.  Generelt har den iranske regering fuldt ud opfyldt sine atomrelaterede forpligtelser i henhold til handlingsplanen, men har udtrykt et klart ønske om, at de resterende parter i handlingsplanen skal opretholde aftalen på en måde, som modsvarer Irans berettigede økonomiske forventninger. EU vil forsøge at finde måder at beskytte legitime økonomiske interesser og øge de økonomiske fordele for den iranske befolkning.  
            
            
               Menneskerettigheds- og demokratisituationen i Iran giver fortsat EU anledning til bekymring, navnlig anvendelsen af dødsstraf, religiøse og etniske mindretals rettigheder og kvinders og pigers rettigheder. Iran tilbageholder flere europæiske personer med dobbelt statsborgerskab, som landet nægter konsulær adgang, da det ikke anerkender dobbelt statsborgerskab. EU og Iran afholder regelmæssige drøftelser om menneskerettigheder som en del af dialogen på højt plan to gange om året. EU støtter desuden FN's årlige generalforsamlings resolution om menneskerettighedssituationen i Iran. Iran deltager desuden i den universelle regelmæssige gennemgang af menneskerettighedssituationen.
            
            
               Det må konkluderes, at selv om handlingsplanen er under hårdt pres, er EU fast besluttet på fortsat at holde sig til aftalen, så længe Iran gør. Præsident Rouhanis moderate regering og hans økonomiske politikker fortjener støtte og kan føre til et mere stabilt og forudsigelig Iran, også i regional sammenhæng. Samarbejdet mellem EU og Iran på det økonomiske område er af fælles interesse. EU var Irans største handelspartner inden sanktionerne.
            
            
               Økonomisk og social vurdering
            
            
               Baggrund og økonomiske resultater før 2016
            
         
         
            
               Iran er den næststørste økonomi i Mellemøsten efter Saudi-Arabien og det næstmest folkerige land i regionen efter Egypten med et anslået bruttonationalproduktet (BNP) på ca. 406 mia. USD og en befolkning på 80 millioner i 2017. Det er et mellemindkomstland i den øverste halvdel i Verdensbankens klassificering med en bruttonationalindkomst (BNI) pr. indbygger på 5 470 USD (atlasmetoden) i 2016. Iran ligger på andenpladsen på verdensplan med hensyn til naturgasreserver og fjerde i påviste råoliereserver og er medlem af Organisationen af Olieeksporterende Lande (OPEC). 
            
            
               Fra ca. 2000 begyndte Iran at åbne sin økonomi for resten af verden gennem liberalisering af handelen, ophævelsen af valutarestriktioner og tiltrækning af udenlandske direkte investeringer (FDI). Iran har opnået observatørstatus i Verdenshandelsorganisationen (WTO) og sigter stadig mod at blive medlem. Stigende eksportindtægter har forbedret landets stilling over for udlandet og har resulteret i en stor akkumulering af internationale reserver og en lav ekstern gæld i forhold til BNP. BNP-væksten steg til omkring 6 % om året i første årti af 2000, og BNI pr. indbygger nåede i 2011 op på 7 700 USD. Ifølge Verdensbanken faldt fattigdommen fra 15 % til 9 % mellem 2009 og 2013, til dels som følge af et stort kontantoverførselsprogram, men der er ingen officiel fattigdomsgrænse eller tilgængelige data. Iran er nr. 69 på FN's indeks for menneskelig udvikling. 
            
            
               Ekspansive politikker, herunder dyre velfærds- og boligbyggeriprogrammer mellem 2006 og 2014 forårsagede et stort budgetunderskud, der finansieredes via centralbanken og offentlig långivning til bankerne. Disse politikker var en af de faktorer, der førte til varige fordrejninger i den finansielle sektor og medførte en stor andel af misligholdte banklån, lav likviditet, høje renter og kreditmangel til private investeringer. Med stramningen af sanktionerne i 2012 faldt olieeksporten til det halve, og faldet i de offentlige olieindtægter forværrede de i forvejen alvorlige økonomiske fordrejninger. 
            
            
               Inflationsraterne har svinget mellem 10 % og 25 % i de fleste af de sidste 30 år og nåede op på over 40 % i 2013, hvor rialen faldt kraftigt i værdi. BNP faldt med 6 % i 2012 (-1,7 % i 2013), og realt BNP pr. indbygger faldt til 5 400 USD i købekraftsparitet i 2014. En tilbagevenden til mere en stabilitetsorienteret økonomisk politik under den nyvalgte præsident i 2014 gjorde det muligt for centralbanken at nedbringe inflationen og bremse valutaens kursfald, men arbejdsløsheden steg fra 10,6 % i 2014 til 11,7 % i 2015.
            
            
               Forhandlingerne om en handels- og samarbejdsaftale mellem EU og Iran har været suspenderet siden august 2005, da Iran begyndte at intensivere sine nukleare aktiviteter. Europa-Kommissionen pålagde handelsrestriktioner i 2007. Sanktionerne blev udvidet i 2010 og yderligere skærpet i 2012 med vidtrækkende begrænsninger for alle finansielle transaktioner og handel med olieprodukter og tilknyttede investeringer. Verdensbanken sluttede sin långivning til Iran i 2005 og har i øjeblikket ingen landestrategi for Iran. Den Internationale Finansieringsinstitution afsluttede tidligere investeringer i 2005, men Den Internationale Valutafond har foretaget årlige artikel IV-gennemgange.
            
            
               Økonomiske resultater siden 2016
            
            
               De vigtigste kortsigtede økonomiske fordele for Iran ved handlingsplanen og ophævelsen af EU's sanktioner den 16. januar 2016 har været genopkoblingen til det finansielle system (navnlig til SWIFT), adgang til indefrosne aktiver og til teknologi, en forøgelse af samhandelen (olieeksport og faldende transportomkostninger) og udenlandske investeringer. De resterende amerikanske dollarsanktioner og internationale bankers bekymringer vedrørende mulige negative konsekvenser for forbindelserne med amerikanske banker har hindret indgåelsen af en række forretningsaftaler i henhold til handlingsplanen, selv under Obama- regeringen. 
            
            
               Den reale BNP-vækst steg kraftigt efter ophævelsen af sanktionerne, men væksten på mellemlang sigt vil kræve store reformer. Den usædvanlige stigning i olieproduktionen og eksporten pressede den reale BNP-vækst op på 12,5 % i 2016, men i 2017/18 (det iranske år begynder den 20. marts) ventes væksten at ligge på 4,3 %, eftersom yderligere stigninger i olieproduktionen er begrænsede. I 2017/18 bredte opsvinget sig til andre sektorer end oliesektoren, og hertil bidrog understøttende finanspolitik og monetær politik og et opsving i byggeriet og servicesektoren. Væksten i realt BNP forventes at falde yderligere til 4 % i 2018/19, når olieproduktion stabiliseres i overensstemmelse med Irans OPEC-loft. 
            
            
               Budgetunderskuddet forblev moderat på 2,3 % af BNP mellem 2016 og 2017 og ventes at falde til 1,4 % i 2018/19 (under forudsætning af uændret oliepris). Finanspolitikken tager sigte på gradvis konsolidering og på at mindske de offentlige indtægters afhængighed af olie fra de nuværende 33 % af de nuværende udgifter til 20 % senest i 2022, først og fremmest ved at øge momsopkrævningen. Blandt de finanspolitiske udfordringer kan nævnes ineffektiv budgetgennemførelse og udgiftskontrol samt utilstrækkelige budgetregler og -procedurer, hvilket umuliggør gennemsigtig og samlet budgetlægning og indebærer, at finanspolitiske risici sandsynligvis ikke indberettes. 
            
            
               De offentlige udgifter ventes at stige på mellemlang sigt på grund af de stigende rentebetalinger fra højere offentlig gæld og rekapitalisering af offentlige banker samt forpligtelser vedrørende social sikring. Risikoen for yderligere akkumulering af restancer er fortsat høj. 
            
            
               Arbejdsløsheden forventes at forblive tæt på 12 % på mellemlang sigt. Arbejdsløsheden er langt højere for unge og kvinder, og tempoet i jobskabelsen halter bagefter det hurtigt voksende antal nye arbejdstagere på arbejdsmarkedet. 
            
            
               Inflationen lå i gennemsnit på 9,9 % i 2017/18 takket være de moderate stigninger i fødevarepriser og stabile regulerede priser. Inflationen ventes at stige til 12 % i 2018/19 på grund af følgerne af valutaens kursfald. Den iranske rial er delvist bundet til den amerikanske dollar (officiel sats) og handles delvist frit på markedet (lovligt). Siden slutningen af 2017 har den iranske valuta tabt over en tredjedel af sin værdi over for den amerikanske dollar og andre udenlandske valutaer. De fleste analytikere er enige med den iranske centralbank om, at de øgede valutakursfald ikke er en følge af ringe fundamentale økonomiske forhold (stabil inflation, overskud på betalingsbalancens løbende poster, tilstrækkelige valutareserver). Begrænset adgang til udenlandske reserver uden for landet har sammen med betydelige kapitaludstrømninger – hvoraf nogle skyldes de tidligere sanktioner, andre køb af aktiver i udlandet af sikkerhedshensyn – øget den eksterne sårbarhed. 
            
            
               Frygt for genindførelse af de amerikanske sanktioner og manglende tillid til landets banksystem har resulteret i valutakursfald. Som reaktion på valutaens frie fald i april 2018 indførte regeringen restriktioner på ejerskab af amerikanske dollar, forbød al valutahandel uden for licenshavende vekselkontor og tillod kun handel til den nye samlede officielle kurs 42 000 rial (fra 37 000). 
            
            
               Fremskridt med reformer af den finansielle sektor
            
            
               Reformen af banksektoren er stadig en af de mest presserende udfordringer. På grund af regeringens betalingsrestancer, en stagnerende ejendomssektor, ukontrollabelt opstillede finansielle institutioner og dårlig risikostyring har resulteret i mangel på kapital og høje rentesatser i banksektoren, hvilket er blevet en væsentlig hindring for private investeringer. 
            
            
               Centralbanken skønner, den nødvendige rekapitalisering, håndtering af misligholdte lån og omstrukturering af sektoren (herunder kreditinstitutter, der ikke er banker) beløber sig til 30 % af BNP. Centralbankens plan for reform af den finansielle sektor er ved at bringe en række indflydelsesrige religiøse organisationers finansielle aktiviteter under centralbankens kontrol, angiveligt med opbakning fra landets sikkerhedsråd. Udkastet til banklov, der har været under parlamentsbehandling siden slutningen af 2017, indeholder planer for nødlidende banker, ajourfører bankreguleringen, baner vejen for, at Irans banker kan anvende internationale standarder for finansiel rapportering og risikostyring og lempe betingelserne for udenlandske bankers virksomhed i Iran. Disse reformer går hånd i hånd med de reformer, der foreslås i centralbankloven, der også stadig behandles i parlamentet, som vil styrke centralbankens tilsynsbeføjelser og uafhængighed og omlægge dens juridiske mandat til at fastholde lav inflation. Begge love vil forbedre gennemsigtigheden af forretningsbankernes rapportering og tilsynet med dem, hvilket også er nødvendigt for at forbedre ordningen for bekæmpelsen af hvidvaskning af penge/bekæmpelse af finansiering af terrorisme.
            
            
               Generelt har Den Finansielle Aktionsgruppe (FATF) aftalt en handlingsplan vedrørende hvidvaskning af penge og bekæmpelse af finansiering af terrorisme, som Iran stadig er i færd med at gennemføre. Efter enigheden med Iran om gennemførelse af handlingsplanen, har Den Finansielle Aktionsgruppe suspenderet opfordringen til at træffe modforanstaltninger – sådanne fandtes tidligere – indtil juni 2018. Det iranske parlament er i øjeblikket ved at revidere visse centrale lovtekster vedrørende bekæmpelsen af hvidvaskning af penge/bekæmpelse af finansiering af terrorisme som krævet i henhold til handlingsplanen. Fremskridt hermed og med alle aspekter af handlingsplanen vil blive drøftet på Den Finansielle Aktionsgruppes næste møde i juni 2018. Iran står også opført på listen over højrisikotredjelande for så vidt angår bekæmpelse af hvidvaskning af penge og finansiering af terrorisme, som Europa-Kommissionen vedtog den 14. juli 2016, og listen følger i store træk Den Finansielle Aktionsgruppes retningslinjer
                  1
               . 
            
            
               Fremskridt med strukturreformer 
            
            
               Den nuværende ramme for den økonomiske politik er fastlagt i "vision 2020", som blev vedtaget i 2012. Den lægger op til Irans omdannelse fra en statsstyret (og delvist statskontrolleret) økonomi til en mere markedsbaseret økonomi ved at forbedre erhvervsmiljøet og konkurrenceevnen, modernisere den finansielle sektor og tiltrække direkte udenlandske investeringer. 
            
            
               Det iranske parlament godkendte den sjette femårige udviklingsplan (marts 2016–marts 2021), hvis økonomiske mål er 8 % i gennemsnitlig økonomisk vækst, nedbringelse af arbejdsløsheden til 7 %, fastholdelse af inflationen under 10 %, nedbringelse af andelen af olieindtægter i det offentlige budget fra 31,5 % til 22 % og en pensionsreform. Generelt viser planen vejen til finanspolitisk konsolidering og holdbarhed og bekræfter viljen til økonomisk omlægning i retning af en stærkere privat sektor med begrænset statslig indgriben. 
            
         
         
            
               Privatiseringen af statsejede virksomheder har stået højt på den politiske dagsorden, siden en forfatningsændring i 2006 tillod salg af de fleste statsejede virksomheder, undtagen virksomheder i strategiske sektorer som f.eks. energi i de tidlige processer, luftfart og skibsfart. Mangel på kapital i den private sektor, politikken vedrørende udstedelse af aktier til arbejdstagere, kooperativer og de fattige ("retfærdighedsaktier") og påvirkningen fra særinteresser med tilknytning til statsmagten har hæmmet det privatiseringsprogram, der blev iværksat efter 2005/06. 
            
            
               På grund af alle disse faktorer har privatiseringen haft tendens til at overføre aktier i statslige organer til kvasistatslige institutioner, herunder pensionsfonde, religiøse fonde og virksomheder ejet af den iranske revolutionsgarde – en situation, der undergraver fremtidige partnerskaber med udenlandske virksomheder, idet revolutionsgardens virksomheder i realiteten fortsat er sortlistet.
            
            
               På trods af mange og veluddannede erhvervsaktive, er arbejdsmarkedsresultaterne svage. Erhvervsfrekvensen er lav efter internationale standarder (40 %), og arbejdsløsheden har ligget omkring 11 % de seneste 30 år. Kvinders deltagelse på arbejdsmarkedet er meget lav (17 %), mens arbejdsløshedsprocenten for kvinder kan være over 20 %. 
            
            
               På grund af den hastigt stigende andel af unge i befolkningen er den høje ungdomsarbejdsløshed (30 %) en stor udfordring. Strukturelle flaskehalse i den private sektor afstedkommer lav jobskabelse og forhindre, at nye arbejdstagere kan opsuges. Strenge afskedigelsesregler, et svagt forhold mellem produktivitet og lønninger, og manglende overensstemmelse mellem udbudte og efterspurgte færdigheder og kompetence er til hinder for et velfungerende arbejdsmarked på udbudssiden.  
            
            
               Samlet set har den iranske økonomi et stort potentiale, og de økonomiske institutioner giver udtryk for opmuntrende reformhensigter, som imidlertid står over for betydelige hindringer, der knytter sig til en uigennemsigtig politisk økonomi. For fuldt ud at udnytte de muligheder, som handlingsplanen frembyder, har den iranske regering brug for at gå videre med reformer og omstruktureringer af finans- og banksektoren, omdanne den offentlige sektor, herunder statsejede og halvoffentlige virksomheder og tilpasse det sociale velfærdssystem på en finanspolitisk holdbar måde. 
            
            
               Den seneste femårige udviklingsplan ikke blot viser planen vejen til finanspolitisk konsolidering, den bekræfter også viljen til økonomisk omlægning i retning af en stærkere privat sektor med begrænset statslig indgriben. Samtidig synes ikkestatslige politiske kræfter i Iran dog at være tilstrækkeligt indflydelsesrige til at holde dele af økonomien uden for regeringens kontrol og hindre regeringens reformer og udvikling af en egentlig privat sektor, og den synes at fordreje konkurrencen i økonomien. 
            
            
               At mindske indflydelsen fra halvoffentlige enheder (revolutionsgardens religiøse finansielle organisationer uden licens) i økonomien bliver afgørende for, at effektivitet, gennemsigtighed og private investorers deltagelse kan øges. Regeringens vilje til reform af statens rolle og beskæring af den kvasioffentlige sektors omfang og indflydelse synes reel, da den kun kan opfylde sine centrale politiske mål om makroøkonomisk stabilitet, økonomisk vækst og nedbringelse af arbejdsløsheden med en stærkere privat sektor. 
            
            
               For EU's økonomi frembyder åbningen og måske ændringen af iransk økonomi betydelige muligheder for investeringer og eksport, men også for at støtte socioøkonomisk stabilitet i regionen. I betragtning af de forpligtelser, der blev indgået i handlingsplanen, og det vigtige potentiale i EU's økonomiske forbindelser med Iran, kan EIB støtte den økonomiske omstrukturering af landet i retning af en styrkelse af den private sektor, som de iranske myndigheder har forpligtet sig til, f.eks. ved at forbedre små og mellemstore virksomheders adgang til finansiering. EIB kan fremme tiltrækningen ved moderne teknologi og specifikke foranstaltninger inden for tjenesteydelser og landbrug, der kan spille en vigtig rolle med hensyn til at øge produktivitet og indkomst. En sådan støtte kan bidrage til at skabe holdbar økonomisk vækst og nedbringe ungdomsarbejdsløsheden gennem modernisering af produktionsinfrastruktur og udvikling af den private sektor. EIB kan også overveje at støtte virksomheder, der handler med det iranske marked.
            
            
               Miljøaspekter
            
            
               Irans miljømæssige udfordringer
            
            
               De nationale politikker, som Iran tidligere har ført, har haft alvorlige miljømæssige konsekvenser. Sanktionerne har øget efterspørgslen efter udvidet vandressourceinfrastruktur og sikre fødevarer og energi. I dag er Irans vigtigste miljøudfordringer: vandknaphed, jordforringelse (forårsaget af ørkendannelse og skovrydning), energi (CO2-emissioner er blandt de højeste på verdensplan), luftforurening, affaldsforvaltning og stigende tab af biodiversitet. 
            
            
               Irans ferskvandsforsyning er under alvorligt pres – 90 % af landet er tørt eller halvtørt, og anslået to tredjedele af nedbøren fordamper, før det kan tilføre floderne vand. Situationen forværres af hyppig tørke og klimaændringer. Vandkrisen er så alvorlig, at over 6 000 kommuner modtager deres drikkevand fra tankvogne.
            
            
               I tiden efter revolutionen i 1979 udstedte Den Islamiske Republik udstedt tilladelser til at grave tusindvis af brønde i Iran til fremme af landbruget. Eksperter ser dette og det populære valg under tidligere regeringer – at bygge dæmninger – som en af hovedårsagerne til faldet i vandressourcerne. I løbet af de sidste tredive år har Iran bygget 600 dæmninger, i gennemsnit 20 om året. Der er ingen specifik plan for at afhjælpe denne krise.
            
            
               Urmia-søen udgør et væsentligt grænseoverskridende problem. Urmia-søen ligger i nærheden af den tyrkiske grænse. Søen blev udpeget til vådområde af international betydning i 1971 og UNESCO-biosfærereservat i 1976. Søen er et vigtigt afvandningsområde for landbruget i regionen. Selve søen er hjemsted for en enestående saltsøkrebseart (Artemia urmiana), en hårdfør dyreart, som kan tåle højt saltindhold. Søen understøtter også mange arter af krybdyr, padder og pattedyr og er et vigtig årstidsbestemt levested for mange trækfuglearter. 
            
            
               Urmia-søen, der engang var verdens sjettestørste saltvandssø i verden (to gange Luxembourgs størrelse), har været i tilbagegang de seneste 30 år. Den er svundet ind med ca. 90 % i løbet af de sidste ti år og har efterladt sig en saltøren, der frembringer skadeligt støv. Præsident Hassan Rouhani har givet tilsagn om 5 mia. USD over de næste ti år for at genoplive Urmia-søen. Iran planlægger at hente vand fra Armenien og Georgien. Vandet vil blive hentet i Sevan-søen i Armenien og Kura-floden i Georgien via tre pumpestationer i Iran.
            
            
               Den iranske forfatnings artikel 50 bestemmer, at "bevarelsen af det miljø, hvori de nuværende og kommende generationer har ret til et blomstrende samfundsliv opfattes som en offentlig pligt i Den Islamiske Republik. Økonomiske og andre aktiviteter, der indebærer forurening af miljøet eller forårsager uoprettelig skade, er forbudt", og der findes en miljølovgivning, eksisterer der ingen overordnet national plan eller strategi for miljøet. Gennemførelsen af den nævnte miljølovgivning har været en udfordring. En styrkelse af kapaciteten og ressourcerne til at overvåge gennemførelsen, forbedre de tværtjenstlige høringer og skærpe bøderne kan bidrage til at forbedre gennemførelsen.  
            
            
               Samarbejdet mellem EU og Iran om miljø og vand
            
            
               Iran har tilkendegivet, at miljøet er et prioriteret område for samarbejde med EU. I april 2016 udsendte de to parter en fælles erklæring på et møde mellem EU's højtstående repræsentant/næstformand for Kommissionen, Federica Mogherini, kommissær for miljø, maritime anliggender og fiskeri, Karmenu Vella, og Irans vicepræsident og leder af miljømyndighederne, Masoumeh Ebtekar, i Teheran. I december 2016 undertegnede vicepræsident Ebtekar og næstformand Vella administrative aftaler om en ramme for samarbejdet om miljøspørgsmål.
            
            
               De nåede til enighed om tre arbejdsområder:
            
            
               ·Cirkulær økonomi og affaldshåndtering
            
         
         
            
               ·Industrielle emissioner og luftkvalitet 
            
            
               ·Forvaltning af vandressourcer, herunder havmiljøet.
            
            
               Siden undertegnelsen er samarbejdet fortsat på teknisk niveau. Der fandt tekniske møder sted med deltagelse af eksperter fra EU og Iran i Teheran i november 2017. Møderne blev tilrettelagt sammen med de iranske miljømyndigheder og i tæt samarbejde med relevante ministerier. 
            
            
               Efter møderne i november 2017 er der foretaget en forundersøgelse af fremtidigt samarbejde med henblik på at udarbejde en køreplan for samarbejdet. Det kræver yderligere drøftelser med de iranske modparter.
            
            
               Et forslag vedrørende et partnerskabsinstrument (politisk støttefacilitet) skal støtte gennemførelsen af rammerne for samarbejde om miljøet. 
            
            
               I april 2017 bemyndigede Rådet Kommissionen til at føre forhandlinger om et aftalememorandum mellem EU og Iran om samarbejde om klimaændringer.
            
            
               EIB kan også overveje at spille en rolle i håndteringen af Irans miljømæssige udfordringer gennem investeringer inden for områder som vedvarende energi, energieffektivitet og modvirkning af og tilpasning til klimaændringer, finansiering samt afgørende teknisk bistand og viden, der er nødvendig for at tackle de udfordringer og løfte de ambitioner, som er beskrevet ovenfor.
            
            
            
               3. HØRING FORUD FOR RETSAKTENS VEDTAGELSE
            
            
               Kommissionen hørte medlemsstaternes eksperter på et møde den 28. maj 2018 opfordrede i overensstemmelse med den interinstitutionelle aftale af 13. april 2016 om bedre lovgivning og den procedure, som den beskriver vedrørende forberedelsen af delegerede retsakter
                  2
               . Europa-Parlamentet og Rådet sendte også eksperter som fastsat i nævnte aftale. EIB deltog også.
            
            
               Under høringen af medlemsstaternes eksperter blev der mindet om, at Den Europæiske Investeringsbank fortsat vil anvende passende politikker og procedurer, der beskytter dens integritet og tilliden til banken.
            
            
               4.JURIDISKE ASPEKTER AF DEN DELEGEREDE RETSAKT
            
            
               Denne delegerede afgørelse fra Kommissionen tager sigte på at ændre bilag III til afgørelse nr. 466/2014/EU ved at føje Iran til listen over lande, der er berettigede til EIB-finansiering under EU-garantien.
            
            
               KOMMISSIONENS DELEGEREDE AFGØRELSE (EU) …/…
            
            
               af 6.6.2018
            
            
               om ændring af bilag III til Europa-Parlamentets og Rådets afgørelse nr. 466/2014/EU om en EU-garanti til Den Europæiske Investeringsbank mod tab i forbindelse med finansieringstransaktioner til støtte for investeringsprojekter uden for Unionen, for så vidt angår Iran
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets afgørelse nr. 466/2014/EU af 16. april 2014 om en EU-garanti til Den Europæiske Investeringsbank mod tab i forbindelse med finansieringstransaktioner til støtte for investeringsprojekter uden for Unionen
                  3
               , særlig artikel 4, stk. 2, og
            
            
               ud fra følgende betragtninger:
            
         
         
            
               (1)Der er sket bemærkelsesværdige fremskridt med hensyn til den økonomiske, sociale, miljømæssige og politiske situation i Iran siden vedtagelsen af afgørelse nr. 466/2014/EU.
            
            
               (2)I november 2016 så Rådet med tilfredshed på udsigten til en udvidelse af Den Europæiske Investeringsbanks eksterne lånemandat til Iran.
            
            
               (3)Ved Europa-Parlamentets og Rådets afgørelse (EU) 2018/412 af 14. marts 2018 om ændring af afgørelse nr. 466/2014/EU
                  4
                blev Iran tilføjet til listen over potentielt finansieringsberettigede regioner og lande i bilag II til samme afgørelse.
            
            
               (4)Irans konkrete skridt for at respektere de universelle grundlæggende frihedsrettigheder, retsstatsprincippet og menneskerettigheder vil fortsat være af central betydning for udformningen af EU's fremtidige politik over for Iran.
            
            
               (5)Den Europæiske Investeringsbank bør fortsat anvende passende politikker og procedurer, der beskytter dens integritet og tilliden til banken.
            
            
               (6)Derfor har Kommissionen sammen med Tjenesten for EU's Optræden Udadtil vurderet, at den generelle økonomiske, sociale, miljømæssige og politiske situation gør det muligt at føje Iran til listen i bilag III til afgørelse nr. 466/2014/EU over de lande, der er berettigede til EIB-finansiering under EU-garantien.
            
            
               (7)Afgørelse nr. 466/2014/EU bør derfor ændres —
            
            
               VEDTAGET DENNE AFGØRELSE: 
            
            
               Artikel 1
            
            
               I punkt C, stk. 2, i bilag III til afgørelse nr. 466/2014/EU ændres ordene:
            
            
               "Bangladesh, Bhutan, Cambodja, Kina, Indien, Indonesien, Irak, Laos, Malaysia, Maldiverne, Mongoliet, Myanmar/Burma, Nepal, Pakistan, Filippinerne, Sri Lanka, Thailand, Vietnam, Yemen"
            
            
               til:
            
            
               "Bangladesh, Bhutan, Cambodja, Kina, Indien, Indonesien, Iran, Irak, Laos, Malaysia, Maldiverne, Mongoliet, Myanmar/Burma, Nepal, Pakistan, Filippinerne, Sri Lanka, Thailand, Vietnam, Yemen"
            
            
               Artikel 2
            
            
               Denne afgørelse træder i kraft på dagen for offentliggørelsen i Den Europæiske Unions Tidende.
            
            
               Udfærdiget i Bruxelles, den 6.6.2018[…].
            
            
               
                     På Kommissionens vegne
                        
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Kommissionens delegerede forordning (EU) 2016/1675 til supplering af Europa-Parlamentets og Rådets direktiv (EU) 2015/849 gennem identificering af højrisikotredjelande med strategiske mangler.
               
               
                  
                     (2)
                  
                        EFT L 123 af 12.5.2016, s. 1.
               
               
                  
                     (3)
                  
                        EUT L 135 af 8.5.2014, s. 1. 
               
               
                  
                     (4)
                  
                        EUT L 76 af 19.3.2018, s. 30.